Il progjet RUSH (Re-and Up-Skilling Horizons) al è un progjet strategjic european te suaze di Erasmus Plus – KA2. Al è stât screât al 1n di Setembar dal 2017 par une durade di trê agns, fin al mês di Avost dal 2020.
Tes ativitâts a colaborin scuelis e ents di trê paîs europeans: Italie, Cravuazie e Spagne. Ducj i partners a vegnin di regjons caraterizadis de presince di minorancis linguistichis:
il Friûl-Vignesie Julie pe Italie, la Istrie pe Cravuazie e la Galizie pe Spagne.
I partners a colaborin cun doi obietîfs comuns. Il prin al è la compilazion di une linie vuide plurilengâl (che e vignarà realizade doprant lis lenghis uficiâls e minoritariis des regjons interessadis dal progjet), il secont intindiment al è invezit la creazion di un centri di risorsis educativis, pe circolazion di materiâi educatîfs plurilengâi.
La inovazion puartade di RUSH e je chê di fâ colaborâ paîs de Union Europeane che a àn leams storics e linguistics antîcs, creant une sinergjie fuarte fra ducj i ents e lis scuelis cjapadis dentri.
Il lavôr su lis competencis clâf europeanis al fasarà in maniere di creâ une dimension europeane e internazionâl di insegnament e di aprendiment, e al darà ai docents une cualificazion te suaze des competencis plurilinguistichis.
fur_Latn fur_Latn fur_Latn fur_Latn fur_Latn fur_Latn